Oudpolisieman drie keer geskiet om plaasaanvallers te keerAmanda Brooks saam met Danie Robbertse in die hospitaal. Danie Robbertse, ŉ voormalige polisiebeampte van Pretoria, is Vrydagaand drie keer gewond nadat hy verbete geveg het om sy verloofde en dié se dogter tydens ŉ plaasaanval naby Buffelspoort in Noordwes te beskerm. Robbertse (43) se verloofde, Amanda Brooks, het Dinsdag aan Maroela Media gesê haar “liefie” is ŉ ware “hero”. Die paartjie woon in Mooinooi en Brooks se dogter, Alicia Harmse (26), woon saam met haar man op die plaas naby Buffelspoort waar die aanval plaasgevind het. Danie Robbertse. “Alicia se man was weens werksverpligtinge nie by die huis nie. Elke keer dat hy weggaan vir werk, gaan bly ek en Danie by haar,” het Brooks gesê. “Ek was die hele Vrydagaand onrustig. Omstreeks middernag, net toe ek aan die slaap geraak het, het ek wakker geword van ’n geraas in die kombuis. Die kamer waarin ons oornag, is naby die kombuis en ek en Danie het besluit om te gaan kyk wat aangaan.” Brooks het gesê hulle kon sien die onderkant van die kombuisdeur is oopgestoot. Die aanvallers was toe nog buite die huis. “Hulle moes ons in daai stadium gehoor het, want hulle het skielik die onderkant van die deur oopgeskop. Danie het teen die deur gaan staan en dit met alle mag probeer toehou, toe begin hulle deur die deur op hom skiet.” Brooks het na haar dogter gehardloop en gesê sy moet in haar kamer bly en hulp ontbied. Sy is terug na haar verloofde wat nog in die spervuur teen die deur staan om die aanvallers uit te hou. “Hulle het hom raakgeskiet, maar hy het nie opgegee nie en ons het aanhou baklei deur die skote,” het Brooks gesê. Een van die aanvallers het deur die onderkant van die oopgebreekte deur geglip en ŉ wapen op Brooks en Robbertse gerig. Brooks het die verdagte met ŉ plank gemoker om te verhoed dat Robbertse nie verder geskiet word nie. Robbertse het intussen ŉ gholfstok in die hande gekry en kon die aanvaller daarmee afweer. “Die man het toe na die kombuistafel gehardloop en Alicia se tabletrekenaar en handsak gegryp. Hy is ook in ons kamer in en het albei ons selfone op ons bedkassie gesteel. Intussen het een aanvaller steeds van buite af deur die deur geskiet.” Die verdagte in die huis het met die buit deur die deur gevlug en die aanvallers het weggekom. “Ek het by Danie gesit totdat hulp opgedaag het. Hy is in sy skouer, linkerbeen en regterbeen getref. Een koeël het sy regterbeen gebreek en sy linkerarm is ook gebreek nadat die aanvaller hom in die huis met ŉ stuk plank geslaan het.” Brooks het gesê die aanval het soos ŉ ewigheid gevoel. “Dit het gevoel of die skote nooit gaan ophou nie. Alicia se skoonouers woon in ŉ ander huis op die plaas. Hulle het gesê hulle het agt skote gehoor, maar dit het vir my meer soos honderd gevoel. Ek weet glad nie hoe lank die aanval geduur het nie, dit is moeilik om te sê, maar dit het baie lank gevoel.” Robbertse is ná die aanval na ŉ hospitaal in Brits geneem en is Saterdag na die dr. George Mukhari-hospitaal in GaRankuwa oorgeplaas waar hy tans in die trauma-eenheid behandel word. “Hulle het hom baie gemaklik gemaak, hy voel goed en maak grappe, maar hy sê hy kan nog die aanvaller se gesig voor hom sien. Hy moet binnekort ŉ operasie ondergaan om van die koeëls te verwyder en daarna hoop ons dat hy so gou moontlik terug oorgeplaas kan word Brits-hospitaal toe, want ek kan hom tans net daagliks tussen 15:00 en 16:00 besoek.” Volgens Brooks het die polisie ses uur op die toneel deurgebring en kon glo goeie bewyse kry. Maroela Media wag vir terugvoer van die polisie oor vordering van die ondersoek.